**535/2011 Z. z.**

**Nariadenie vlády Slovenskej republiky, ktorým sa vykonávajú niektoré ustanovenia zákona č. 184/1999 Z. z. o používaní jazykov**

**národnostných menšín v znení neskorších predpisov**

**z. 19. decembra 2011**

Vláda Slovenskej republiky na vykonanie zákona č. 184/1999 Z.z. o používaní jazykov národnostných men¬šín v znení neskorších predpisov (ďalej len „zákon“) nariaďuje:

**§ 1**

(1) Vzor informácie o možnostiach používania jazyka menšiny podľa §2 ods. 3 zákona je uvedený v prílohe tohto nariadenia.

(2) Orgán verejnej správy podľa §2 ods. 3 zákona v obci, kde sa podľa zákona používa jazyk menšiny v úradnom styku, informuje o možnostiach používania jazyka menšiny aj vo všetkých svojich informačných systémoch umiestnených v sídle orgánu verejnej správy.

**§ 2**

Na dvojjazyčnom rodnom liste, sobášnom liste a úmrtnom liste sa text v jazyku menšiny uvedie pod textom alebo za textom v štátnom jazyku. Veľkosť písmen v jazyku menšiny je totožná s veľkosťou písmen v štátnom jazyku.

**§ 3**

Na dvojjazyčnom povolení, oprávnení, potvrdení, vyjadrení a vyhlásení sa uvedie text v štátnom jazyku na ľavej strane listiny v jednom stĺpci a text v jazyku menšiny na pravej strane listiny v druhom stĺpci. Veľkosť písmen v jazyku menšiny je totožná s veľkosťou písmen v štátnom jazyku.

**§ 4**

Na dvojjazyčnom úradnom formulári sa text v jazyku menšiny uvedie pod textom alebo za textom v štátnom jazyku. Veľkosť písmen v jazyku menšiny je totožná s veľkosťou písmen v štátnom jazyku.

**§ 5**

Toto nariadenie nadobúda účinnosť 1. januára 2012 s výnimkou ustanovení § 2 až 4, ktoré nadobúdajú účinnosť 1. júla 2012.

**Iveta Radičová v.r.**